Το μπλόκο

Το μπλόκο είναι  ελληνική αντιστασιακή ταινία του Άδωνι Α. Κύρου που αναφέρεται στο μπλόκο της Κοκκινιάς. Στην ταινία πρωταγωνιστούν οι Μάνος Κατράκης, Κώστας Καζάκος, Κώστας Μπακοδήμος, Ξένια Καλογεροπούλου, Αλεξάνδρα Λαδικού και Γιάννης Φέρτης. 

Πλοκή

Μια νύχτα του 1944 οι Γερμανοί συλλαμβάνουν έναν μαυραγορίτη ενώ διασκεδάζει σε μια κακόφημη γειτονιά της Κοκκινιάς και τον πιέζουν να καταδώσει τους αντιστασιακούς, αλλιώς θα τον εκτελέσουν. Ο μαυραγορίτης δέχεται τη συνεργασία και συμβάλει στη μαζική τραγωδία του λεγόμενου «Μπλόκου της Κοκκινιάς», που οδήγησε στη σύλληψη εκατοντάδων, στον βασανισμό τους και στον τραγικό τους θάνατο. 

 Διανομή ρόλων

 Κώστας Καζάκος - Κοσμάς
 Γιάννης Φέρτης - Άρης
 Αλεξάνδρα Λαδικού - Αντιγόνη
 Ξένια Καλογεροπούλου - Μυρτώ
 Μάνος Κατράκης - Ηλίας
 Κώστας Μπάκας - κουμπάρος
 Ζωρζ Σαρή - μάνα
 Γιάννης Κοντούλης - κουρέας
 Γιώργος Νέζος
 Κούλα Αγαγιώτου
 Θόδωρος Ντόβας
 Μαρία Γιουρούση
 Χριστόφορος Χειμάρας
 Ειρήνη Κουμαριανού - αντιστασιακή

 Παραγωγή 
Η μουσική της ταινίας είναι του Μίκη Θεοδωράκη, ενώ ανάμεσα στους συντελεστές της ταινίας βρίσκονταν και οι Γιώργος Πανουσόπουλος και Σταύρος Τορνές, που στη συνέχεια έγιναν σκηνοθέτες. 

 Υποδοχή 
Το μπλόκο κυκλοφόρησε στις κινηματογραφικές αίθουσες τη σεζόν 1965-1966 και, κόβοντας 165.426 εισιτήρια, κατατάχθηκε στην 36η θέση ανάμεσα σε 101 ταινίες της ίδιας σεζόν. 

Το 1965, η ταινία έλαβε ειδική μνεία λόγω της αναφοράς της στο ευαίσθητο θέμα του μπλόκου της Κοκκινιάς από το 6ο Φεστιβάλ Κινηματογράφου Θεσσαλονίκης. 

Η ταινία προβλήθηκε στην «Εβδομάδα κριτικής» του Φεστιβάλ Καννών 1966.  Επανακυκλοφόρησε με αφορμή τα 45 της χρόνια, τον Αύγουστο του 2011, με προβολή της στο φυσικό χώρο που έγιναν οι εκτελέσεις, στη «Μάνδρα» - Μουσείο Εθνικής Αντίστασης της Νίκαιας, αλλά και σε διάφορους θερινούς κινηματογράφους, επανέκδοση που συμπληρώθηκε και με την κυκλοφορία της ταινίας σε DVD.

Γράφει για την ταινία ο Μανώλης Κρανάκης:Στο «Μπλόκο» δεν υπάρχουν γκρίζες γραμμές, υπάρχουν μόνο δύο πλευρές. Και αν αυτό δεν ενοχλεί στην σχεδόν αγιοποιημένη απεικόνιση των αντιστασιακών, μοιάζει γραφικό στην περίπτωση των Γερμανών και απλοϊκό στην περίπτωση του κεντρικού χαρακτήρα (Κώστα Καζάκου). Η αδυναμία του Κύρου να εμβαθύνει στην τραγικότητα που φέρει ο νιόπαντρος μαυραγορίτης που πρέπει να αποφασίσει αν θα γίνει καταδότης, είναι έκδηλη ακόμη και στη μεγάλη του τελική σκηνή. Εκεί όπου κανονικά αυτός ο άνθρωπος θα έπρεπε να εξωτερικεύσει την εσωτερική του πάλη και ακολουθώντας αντίστροφη πορεία να γίνει από ένας μικρός «άνθρωπος της διπλανής πόρτας» ένας λαϊκός ήρωας - σύμβολο. 

 Παραπομπές 

 Εξωτερικοί σύνδεσμοι 
 Το μπλόκο στην Ταινιοθήκη της Ελλάδος
 Το μπλόκο  στο Cine.gr

Κατηγορία:Ελληνικές ταινίες της δεκαετίας 1960
Κατηγορία:Ταινίες του 1965
Κατηγορία:Ελληνόφωνες ταινίες
Κατηγορία:Ελληνικές δραματικές ταινίες
Κατηγορία:Ελληνικές πολεμικές ταινίες
Κατηγορία:Σκηνοθετικό ντεμπούτο σε ταινίες
Κατηγορία:Ταινίες με μουσική σύνθεση Μίκη Θεοδωράκη
Κατηγορία:Ταινίες γυρισμένες στην Ελλάδα
Κατηγορία:Ελληνικές ασπρόμαυρες ταινίες
Κατηγορία:Ελληνικές ιστορικές ταινίες